Kjartan Atli Kjartansson skrifar 1. júní 2014 01:20 Halldór Halldórsson vill ekki fagna of snemma . Vísir / Pjetur „ Þetta lítur vel út núna , en við skulum sjá til , við spyrjum að leikslokum , “ segir Halldór Halldórsson , oddviti Sjálfstæðisflokksins í Reykjavíkurborg . Samkvæmt nýjustu tölum er Sjálfstæðisflokkurinn stærsti flokkurinn í Reykjavík , með rúmum tveimur prósentum meira en Samfylkingin . Sjálfstæðismenn eru með fimm borgarfulltrúa og eru með mun meira fylgi en flokkurinn var með í skoðanakönnunum fyrir kosningar . „ Ég vil halda væntingum í hófi , það er ekki búið að telja öll atkvæðin , “ bendir Halldór á . Hann er ánægður með gott gengi Sjálfstæðisflokksins á landsvísu og segir að eins og staðan sé núna sé flokkurinn sigurvegari kosninganna . Hann ítrekar þó að nóttin sé ung og vill bíða með fögnuðinn .